b'\n_START_ARTICLE_\nPod svobodnim soncem (drama)\n_START_SECTION_\nVsebina\n_START_PARAGRAPH_\n1. dejanje: Sloveni in Anti se ob \xc5\xbertveniku zahvaljujejo bogovom za zmago nad Bizantinci. Svarun svetuje, naj izkoristijo zmago, udarijo \xc4\x8dez Donavo in "izterjajo dolg", tj. si nagrabijo plena, Anti pa ho\xc4\x8dejo domov. Nesoglasje izrabi Tunju\xc5\xa1, ki se ka\xc5\xbee Slovenom prijatelj, v resnici pa slu\xc5\xbei Bizancu; ker mu je Svarun odklonil Ljubinico, se ma\xc5\xa1\xc4\x8duje, Ante na\xc5\xa1\xc4\x8duva, \xc4\x8de\xc5\xa1 da jih Svarun sili v vojno zato, da bi jim zavzel gradi\xc5\xa1\xc4\x8de in nad vsemi zavladal kot despot. Antski stare\xc5\xa1ine Tunju\xc5\xa1evi spletki nasedejo in \xc5\xbealjivo zavrnejo Svarunova poslanca; med doslej slo\xc5\xbenima rodovoma se obeta bratomorni boj. - Medtem je bil Iztok v \xc5\xbeelji, da bi se nau\xc4\x8dil bizantinskega vojskovanja, s pevcem Radovanom skrivaj od\xc5\xa1el v Bizanc. V vojski je prvi, pri igrah zmaga nad samim poveljnikom carske stra\xc5\xbee Azbadom. Dvorjanka Irena zmagovalca oven\xc4\x8da, med njima se rodi ljubezen na prvi pogled. Toda stvar se zaplete, Ireno snubi Azbad, carica pa je vrgla pohotno oko na lepega Iztoka. Radovan mladca svari, a zaman, zato se sam odpravi domov, da bi poizvedel, kaj se godi, in doma\xc4\x8dim prinesel vesti o Iztoku. Ko prispe v gradi\xc5\xa1\xc4\x8de, je tam tudi Tunju\xc5\xa1, na vse pretege \xc5\xa1\xc4\x8duva zoper Ante, \xc4\x8de\xc5\xa1 da so izdajalci, za Ljubinico pa ponuja pravo bogastvo. Svarun znova odkloni, Tunju\xc5\xa1 pa v besu pove, da po njegovi zaslugi Antje \xc5\xbee korakajo z vojsko nad Svarunovo gradi\xc5\xa1\xc4\x8de. Slovani hitijo k obrambi, Tunju\xc5\xa1 pa v zmedi ugrabi Ljubinico in izgine. Obupani Svarun po\xc5\xa1lje Radovana v Bizanc k Iztoku: naj se vrne, ukroti Ante in re\xc5\xa1i sestro!_NEWLINE_2. dejanje: Iztok, ki je bil postal stotnik, v dogovoru z rojakom Jaro\xc5\xbeirom sklene, da bo s svojimi vojaki ube\xc5\xbeal, tudi Ireno pregovori, da bo od\xc5\xa1la z njim. Spiridion prislu\xc5\xa1kuje njunemu pogovoru in u\xc5\xbealjena Teodora pripravi ljubimcema kruto ma\xc5\xa1\xc4\x8devanje: namesto Irene pride sama in ko jo Iztok spozna in pljune prednjo kot vla\xc4\x8dugo, ga stra\xc5\xbea vklene in vr\xc5\xbee v je\xc4\x8do. Tam mu Teodora pove, da Irene ne bo videl nikoli ve\xc4\x8d, Azbad jo je odpeljal na svoj dom, on pa si lahko re\xc5\xa1i svoje \xc5\xbeivljenje, \xc5\xa1e ve\xc4\x8d, \xc5\xbeivel bo kot bog, \xc4\x8de bo le ljubil svojo carico... Iztok jo z gnusom odbije, Teodora besna odvihra, to prilo\xc5\xbenost pa izrabita Radovan in Jaro\xc5\xbeir, ki sta bila na vrtu ujela Spiridiona in z njegovo pomo\xc4\x8djo pri\xc5\xa1la mimo stra\xc5\xbe do je\xc4\x8de. Iztokovo mesto mora zdaj zavzeti Spiridion, v kratkem boju s stra\xc5\xbeo je Azbad ubit, Iztok z vojaki sre\xc4\x8dno pobegne, Radovan pa obljubi, da bo poiskal Ireno in jo pripeljal k Slovenom. - Doma Iztok prepri\xc4\x8da rojake, naj ponudijo Antom mir, razkrije jim Tunju\xc5\xa1evo vlogo pri njihovem sporu. Toda Volk se ne da pregovoriti, Iztoka dol\xc5\xbei, da ho\xc4\x8de po Svarunovi smrti zdaj on zavladati nad njimi. Mladec spozna, da bo moral Volka, "gobo na na\xc5\xa1em telesu", odsekati. Stare\xc5\xa1ine ga izvolijo za vojvodo, razvname se odlo\xc4\x8dilni boj, v katerega na strani Antov pose\xc5\xbeejo tudi Huni. Iztok Tunju\xc5\xa1a v boju ubije, pri njem odkrije pismo bizantinskega carja, ki jasno dokazuje Tunju\xc5\xa1evo izdajalsko delo. Ker je padel tudi nepomirljivi Volk, se vojski pomirita, lo\xc4\x8deni ljubimci se spet najdejo: Rado iz tabora premaganih Hunov pripelje Ljubinico, Radovan pa iz Bizanca re\xc5\xa1eno Ireno. Zdru\xc5\xbeena vojska Slovenov in Antov se z ognjem in me\xc4\x8dem ma\xc5\xa1\xc4\x8duje Bizantincem, si nagrabi plena, oba rodova si prise\xc5\xbeeta ve\xc4\x8dno bratoljubje in zvestobo Iztoku. V vojnah z Bizancem rodova prehodita Ilirijo, dospeta v Helado in potrkata na vrata samega Bizanca. Iztokov duh \xc5\xbeivi: rod ho\xc4\x8de \xc5\xbeiveti pod svobodnim soncem!'